דורון טויסטר

דורון טויסטר (נולד ב-16 במאי 1957) הוא מוזיקאי, צ'לן, פסנתרן, מלחין ומעבד קלאסי ישראלי המשמש בתפקיד הצ'לן הראשון של התזמורת הסימפונית הישראלית ראשון לציון מאז 1989, כשנה לאחר היווסדה.

ביוגרפיה 
טויסטר נולד בדרבן שבדרום אפריקה, שם גדל עד גיל שלוש, כאשר עבד אביו כמהנדס בעירייה. עם החזרה ארצה, התגוררה משפחתו ברמת גן, שם עברו עליו שנות ילדותו ונעוריו.

בגיל חמש החל את לימודי המוזיקה והפסנתר, אצל אמו שהייתה מורה למוזיקה. בגיל שש החל את לימודי הצ'לו, אצל המורה הנודע פרופ' עוזי ויזל. בשנות התיכון למד בבית הספר לאמנויות ע"ש תלמה ילין.

בשירותו הצבאי (1975–1978) ניגן ברביעייה הקאמרית של צה"ל. באותן שנים עסק גם בעיבודים לרביעייה, ובביצועים להרכבים שונים. שירת בשירות מילואים עד שנת 1996.

בשנת 1979 למד באוניברסיטת אסן בגרמניה אצל הצ'לנית פרופ' מריה קליגל. שם גם שימש כצ'לן בתזמורת הקאמרית של אסן.

בשנים 1980–1984 למד והשתלם אצל הצ'לן פרופ' יאנוש שטארקר, בבית הספר ג'ייקובס למוזיקה באוניברסיטת אינדיאנה שבארצות הברית, שם גם שימש כעוזר הוראה שלו.

במשך השנים השתלם גם בלימודי ג'אז, אלתור ותאוריה אצל פרופ' צבי קרן, אצל פרופ' דייוויד בייקר (באוניברסיטת אינדיאנה), ועיבוד מוזיקלי ותיזמור אצל המלחין מנחם ויזנברג.

בגיל 22 זכה במקום השלישי בתחרות הבינלאומית לצ'לו בז'נבה (1979). שנה לאחר מכן העפיל למקום הראשון בתחרות הבינלאומית של רדיו פריז (1980) לדואו צ'לו-פסנתר.

בשנים 1985–1989 שימש כצ'לן הראשון של הסינפונייטה הישראלית באר שבע. בתקופה זו, התקרב לחסידות חב"ד, על ידי רב אוניברסיטת בן-גוריון בנגב, הרב יחזקאל סופר, חזר בתשובה ונעשה לחסיד חב"ד.

הופיע בעשרות הופעות סולו והופעות רסיטלים לרדיו, בקונצרטים ובפסטיבלים בתזמורות בישראל ובחוץ לארץ. משנת 2000 מתמקד בעיקר בכתיבת יצירות ועיבודים להרכבים מוזיקליים שונים.

באפריל 2013 זכה בפרס שרת התרבות ליצירה הציונית בקטגוריית מוזיקה על יצירתו 'כי אנו עמך'. בנימוקיהם כתבו ועדת השופטים: "יצירתו הינה יצירה מקורית המביאה אל העולם התזמורתי הסימפוני את צלילי הניגון המזרח אירופאי. שילוב פיוט המזרח אירופאי עם מזיגה צבעונית של תיזמור סימפוני הינה מרשימה ומשכנעת".

חייו האישיים
נשוי לתפארת הגר, מורה לאמנות (בוגרת תלמה ילין אף היא) להם שמונה ילדים. מתגורר ברחובות.

יצירתו המוזיקלית

יצירות 
"רפסודיה יהודית" לצ'לו ולתזמורת, בביצוע תזמורת סימפונט רעננה בניצוח ואג פפיאן (2005).
"תפילה סימפונית", בביצוע התזמורת הסימפונית הישראלית ראשון לציון ובניצוחו של דן אטינגר (2006).
"קונצ'רטו לויולה ולתזמורת" בסגנון ג'אז, בביצוע התזמורת הסימפונית ירושלים (2012).
פואמה סימפונית "כי אנו עמך", בביצוע התזמורת הסימפונית ירושלים ובניצוחו של אמיל טבקוב (2013).
"כליזמר קונצ'רטו" לדואו קלרינט ותזמורת, בביצוע צמד התאומים גורפינקל ותזמורת סימפונט רעננה (2013).
"קונצ'רטו לרביעיית צ'לו ותזמורת", בביצוע רביעיית רסטרלי  והתזמורת הסימפונית הישראלית ראשון לציון, בניצוחו של אמיל טבקוב (מרץ 2015).
"רפסודיה יהודית" לצ'לו ופסנתר בביצוע דורון טויסטר והפסנתרן ויקטור סטניסלבסקי (יוני 2015).
"קונצ'רטו לכינור, צ'לו ותזמורת" בביצוע ירון פרנסקי, דורון טויסטר והסינפונייטה הישראלית באר שבע בניצוחו של נועם צור (אפריל 2017).

עיבודים (רשימה חלקית) 
"טוקטה" של פרסקובלדי לצ'לו ומיתרים. הוקלט בחברת ההקלטות הגרמנית הנודעת דויטשה גרמופון, על ידי נגנים מהתזמורת הקאמרית של זלצבורג (2002).
"תמונות ביער op. 82 לפסנתר" של שומן, עיבוד לתזמורת, בביצוע התזמורת הסימפונית הישראלית ראשון לציון בניצוחו של מנדי רודן (2002).
קונצרט שירי נתן יונתן, בביצוע התזמורת הסימפונית הישראלית ראשון לציון (2003).
קונצרט שירי טנגו, בביצוע התזמורת הסימפונית הישראלית ראשון לציון (2003).
"סוויטה זעירה" של דביסי, בביצוע שלישיית ירושלים (2004).
קונצרט ניגוני שבת, בביצוע תזמורת האופרה הקאמרית (2004).
"לה-ואלס" של ראוול, "שמינייה" ו"תשיעייה" של ברהמס, בוצעו בפסטיבל רולנדסק  בגרמניה על ידי נגנים מהפילהרמונית של ברלין (2005).
קונצרט שירים אתיופים, בביצוע תזמורת סימפונט רעננה (2005).
"סונטה לכינור ופסנתר" של סזר פרנק, עיבוד לכינור ותזמורת, בביצוע ירון פרנסקי והסינפונייטה הישראלית באר שבע (2006).
"נומדה" (הנודד) מופע סימפוני מיצירותיו של המוזיקאי יהודה גלאנץ, בביצוע התזמורת הסימפונית הישראלית ראשון לציון (2006), ב-2007 יצא המופע באלבום DVD.
קונצרט ניגוני חב"ד, בביצוע שלישיית ירושלים (2009).
"הסימפוניה החמישית של בטהובן כבדיחה מוזיקלית", בביצוע התזמורת הסימפונית ירושלים (2011).
קונצרט שירים ישראלים, לרביעיית צ'לו (2012).
מוזיקה לסרטים "הטוב, הרע והמכוער", "בצהרי היום", "בעבור חופן דולרים", בביצוע התזמורת הסימפונית ירושלים (2012).

תקליטים 
"תווים פנימיים" ניגוני נשמה יהודיים של הרב יצחק גינזבורג בביצוע כלים אקוסטיים (2005).
"מיתרי הנשמה" ניגוני חסידות חב"ד בביצוע קלאסי (2011).

קישורים חיצוניים 
 

 דורון טויסטר באתר הבמה
 הצ'לן החסיד שחיבר 'תפילה סימפונית' באתר שיחת השבוע
 הודעת משרד התרבות על הזוכים בפרס שרת התרבות לשנת 2013, באתר משרד התרבות והספורט
 
 שם טוב מעטוף מגולל את סיפור חייו המרתק של זוכה 'פרס שרת התרבות ליצירה לשנת 2013 באתר חרדים 10
עודד מזרחי, תפילה סימפונית, עלון קרוב אליך מספר 275 עמוד 16–20
 

ישראלים ילידי דרום אפריקה
מלחינים מן המאה ה-21
מלחינים ישראלים במוזיקה הקלאסית
מעבדים מוזיקליים ישראלים
צ'לנים יהודים
צ'לנים ישראלים
פסנתרנים ישראלים
פסנתרנים יהודים
מוזיקאים ישראלים
מורים למוזיקה בישראל
בוגרי תלמה ילין
אמנים ישראלים שחזרו בתשובה
מוזיקאים וזמרים חסידי חב"ד
זוכי פרס היצירה בתחום הציונות
בוגרי אוניברסיטת אינדיאנה
ישראלים שנולדו ב-1957